4. Druge Eurostatove podatkovne zbirke

4.1 Pogojne obveznosti države do finančnega sektorja

4.2 Drugi Eurostatovi viri podatkov

5. Zaključki





1.Ozadje

V skladu s členom 11 Uredbe (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (v nadaljnjem besedilu: ESR 2010) mora Komisija do leta 2014 Evropskemu parlamentu in Svetu predložiti poročilo z obstoječimi informacijami o javno-zasebnih partnerstvih in drugih indirektnih obveznostih, vključno s pogojnimi obveznostmi, ki niso vladne.

Obveznosti se štejejo za pogojne v smislu, da so po naravi zgolj morebitne in niso dejanske obveznosti. ESR 2010 izrecno priznava pomen zbiranja tovrstnih informacij v odstavku 5.11: „Čeprav pogojna sredstva in pogojne obveznosti niso prikazani v računih, so pomembni za politiko in analizo, pri čemer se morajo informacije o njih zbirati in predložiti kot dodatni podatki. Čeprav za pogojna sredstva in pogojne obveznosti ni nobenih zapadlih plačil, lahko visoka stopnja izjemnih okoliščin kaže na neželeno stopnjo tveganja za tiste enote, ki jih ponujajo.“ Poleg tega je treba poudariti, da pogojne obveznosti niso del javnega dolga, kot je opredeljen v Uredbi Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti.

To poročilo zagotavlja pregled nad informacijami, ki so na voljo Eurostatu. Osredotoča se predvsem na podatke o pogojnih obveznostih, ki jih je Eurostat zbral v okviru krepitve gospodarskega upravljanja EU, ki je potekala leta 2011 (t. i. „šesterček“), zlasti v okviru Direktive Sveta 2011/85/EU z dne 8. novembra 2011 o zahtevah v zvezi s proračunskimi okviri držav članic. V členu 14(3) navedene direktive so bile določene nove statistične zahteve za države članice:

„Države članice za vse podsektorje države objavijo ustrezne informacije v zvezi s pogojnimi obveznostmi, ki bi lahko bistveno vplivale na proračune, vključno z državnimi poroštvi, slabimi posojili in obveznostmi, ki izhajajo iz delovanja javnih družb, med drugim tudi njihov obseg. Države članice prav tako objavijo informacije o udeležbi države v kapitalu zasebnih in javnih družb, kadar gre za ekonomsko pomembne zneske.“

Podatki, zbrani v okviru navedene direktive, so glavni vir informacij v zvezi z pogojnimi obveznostmi države v državah članicah. Obstajajo tudi druge Eurostatove podatkovne zbirke (tj. dodatna preglednica za finančno krizo, vprašalnik o postopku v zvezi s čezmernim primanjkljajem itd.), ki zagotavljajo omejene in/ali zaupne informacije o posameznih vrstah pogojnih obveznosti. V tem poročilu bo predstavljen tudi obseg informacij, ki so na voljo iz teh virov.

2.Pregled Eurostatovega zbiranja podatkov v okviru Direktive Sveta 2011/85/EU

2.1Poročanje v okviru člena 14(3) Direktive Sveta 2011/85/EU

Eurostat je v sodelovanju z državami članicami in GD ECFIN ustanovil projektno skupino, da bi pomagala državam članicam pri izvajanju novih statističnih zahtev iz zadevne direktive. Njeno končno poročilo med drugim vključuje sklop predlog in povezanih opomb v zvezi z metodologijo, obsegom obveznih informacij ter pogostostjo in pravočasnostjo objave podatkov o pogojnih obveznostih na nacionalni ravni in na ravni Eurostata.

V poročilu je navedeno, da bo Eurostat zbral in objavil izbrane kazalnike v zvezi s pogojnimi obveznostmi, tj. državna jamstva, zunajbilančna javno-zasebna partnerstva, obveznosti državno nadziranih subjektov, razvrščenih zunaj sektorja država (javne družbe), in slaba posojila (državna sredstva). Države članice morajo objaviti enake kazalnike na nacionalni ravni in podatke o udeležbi države v kapitalu družb.

Potrebne spremembe Eurostatovih sistemov zbiranja podatkov so bile formalizirane z uvedbo dopolnila k vprašalniku o postopku v zvezi s čezmernim primanjkljajem v skladu z določbami člena 8(2)(d) Uredbe Sveta (ES) št. 479/2009. Predloge in smernice za izvajanje so navedene v sklepu Eurostata z dne 22. julija 2013 z naslovom Supplement on contingent liabilities and potential obligations to the EDP related questionnaire (Dopolnilo o pogojnih in morebitnih obveznostih k vprašalniku o postopku v zvezi s čezmejnim primanjkljajem). V tem sklepu je navedeno tudi, da bo Eurostat podatke o obveznostih državno nadziranih subjektov, razvrščenih zunaj sektorja država (javne družbe), zbiral na podlagi informacij, ki so že bile zbrane z vprašalnikom o državno nadziranih enotah, razvrščenih zunaj sektorja država, ki je bil uveden leta 2011 .

Vse kazalnike je treba Eurostatu sporočiti v milijonih nacionalne valute na ravni posameznih podsektorjev države. Poleg teh podatkov je treba Eurostatu predložiti tudi metapodatke, ki pojasnjujejo popolnost podatkov, opredelitve, uporabo ocen ali pravočasnost podatkov.

2.2Pravočasnost

Nacionalni statistični organ mora vsako leto pred 31. decembrom naslednjega leta (T + 12 mesecev) predložiti Eurostatu podatke o pogojnih obveznostih in vprašalnik o državno nadziranih enotah, razvrščenih zunaj sektorja država. Prvi prenos podatkov je potekal decembra 2014 in je zajemal leto 2013, medtem ko so bili podatki za obdobje 2010–2012 sporočeni prostovoljno. Za jamstva so bili podatki za predhodna leta obvezni. Namen je postopoma vzpostaviti časovne vrste in na koncu zajeti pretekla štiri leta za vse kazalnike v okviru rednega poročanja.